  Анжелика Тихонова корреспондент 24-тӥ куарусёнэ Пичи Пургаын «Удмурт нылкышно кенеш» огазеяськонлэн йылпумъясь конференциез ортчиз. Ужрад улсын огазеяськонлэсь выль тӧрозэ бырйизы но Ашальчи Оки нимо йӧскалык премиез басьтӥсьёсты пусйизы. Со сярысь «Удмурт Кенеш» огазеяськонлэн пресс-службаез ивортӥз. Конференцие люкаськемъёс «Удмурт нылкышно кенеш» огазеяськонлэн выль тӧроеныз «Удмурт дунне» газетлэн валтӥсь редакторезлэсь воштӥсьсэ, гожъяськисез Елена Миннигараеваез бырйизы Озьы ик ужрад улсын Ашальчи Оки нимо йӧскалык премиез басьтӥсьёсты пусйизы. Туэ данъетэз Удмуртиысь калык артистка, Росси Федерациысь дано артистка Валентина Пудова, дышетон удысысь дано ужась, «Удмурт Кенеш» огазеяськонлэн Сарапул ёросысь ёзэныз кивалтӥсь Нина Бехметова но удмурт литератураез эскерись профессор Ева Тулуз басьтӥзы. Валентина Пудова Шаркан ёросысь Петухи гуртын вордӥськиз. Со Россиысь кырӟанъя пӧртэм фестивальёслэн лауреатсы луэ, Россиысь 10 устоосыз арганчиос пӧлы пыре. Бадӟым саклык пиналъёсын ужанлы висъя. Со сяна, «Удмурт Кенеш» огазеяськонлэн ужрадъёсаз мыло-кыдо пыриське. Нина Бехметова Сарапул ёросысь Сигаево школаын ӟуч кылъя но литературая дышетӥсь луэ. Россиын ортчись «Устоез дышетӥсь» вожвылъяськонын 2017-тӥ арын вормисез. Кема аръёс ӵоже нылкышно Сарапул ёросысь «Удмурт нылкышно кенешен» кивалтӥз. Удмурт лулчеберетъя «Кам ӟардонъёс» центр усьтӥз. Нина Бехметова кивалтэм улсын 12 школаосын удмурт кылэз дышетонъя факультативъёс усьтӥськизы. 10 ар ӵоже ини школаын удмурт кружокъёс нуэ, нылпиосты удмурт кылэн но чеберлыкен тунсыкъятэ. Нимыз Сарапул ёрослэн Данъян пул вылаз пыртэмын.  Ева Тулуз Франциысь Шундыӝужан палась калыкъёсъя но кылъёсъя институтысь финноугроведениея профессор, финн-угор литератураослэн ассоциацизылэн вице-президентэз. Удмурт литератураен, лулчеберетэн, сям-йылолъёсын тунсыкъяське. Удмурт литератураез Европаын вӧлмытон сярысь сюлмаське. Ужрадлэсь огзэ люкетсэ удмурт нылкышноослэн нырысетӥ ӧтчамзы ортчем дырысен 100 ар тырмонэн герӟазы. Со улсын нылкышно движенилы сӥзем докладъёс лыдӟизы. Со сяна радъясьёс Сарапулын ортчем нырысетӥ нылкышно конференцилэсь инсценировказэ возьматӥзы.  Тегъёс: Удмуртия УдмуртКенеш ПичиПурга удмуртъёс АшальчиОки Удмуртнылкышнокенеш 100ар  